สารพัดปัจจัยรุมฉุดหุ้นไทย ปิดเช้า ร่วง 6.11 จุด
ตลาดหุ้นไทยปิดภาคเช้าติดลบ6.11จุด ปิดที่691.92จุด มูลค่าซื้อขาย 3,173.31 ล้านบาท
15 ก.พ. 2553

ตลาดหุ้นไทยปิดภาคเช้าติดลบ6.11จุด ปิดที่691.92จุด มูลค่าซื้อขาย 3,173.31 ล้านบาท
ตลาดหุ้นไทยเปิดตลาดวันทำการแรกของสัปดาห์ ร่วงลงตั้งแต่เปิดทำการ เกือบจะหลุด 690 จุด โดยจุดต่ำสุดในภาคเช้าอยู่ที่ 690.13 จุด แต่ปิดตลาดในภาคเช้าติดลบ 6.11 จุด หรือ 0.88% ปิดที่ 691.92 จุด มูลค่าการซื้อขายเพียง 3,173.31 ล้านบาท โดยถูกกดดันทั้งจากปัจจัยภายในประเทศและต่างประเทศ นักลงทุนกังวลความรุนแรงทางการเมืองที่เริ่มมีการก่อความไม่สงบ โดยใช้อาวุธรุนแรง โดยความกังวลจะยังปกคลุมตลาดหุ้นไทย ในช่วงก่อนที่ศาลจะมีคำตัดสินกรณียึดทรัพย์ พ.ต.ท.ทักษิณ ชินวัตร อดีตนายกรัฐมนตรี ในวันที่ 26 ก.พ. ยังกดดันตลาดต่อไป  นอกจากนี้ ประเทศจีนประกาศให้ธนาคารพาณิชย์เพิ่มเงินสำรองอีก 0.5% โดยจะมีผลในวันที่ 25 ก.พ. นี้ เพื่อควบคุมความร้อนแรงของเศรษฐกิจ ซึ่งถือเป็นนโยบายการเงินที่เข้มงวดมากขึ้น หลังจากประกาสเพิ่มสำรองไปแล้วเมื่อวันที่ 18 ม.ค. ที่ผ่านมา ทำให้คาดว่า เศรษฐกิจจีนจะชะลอกว่าที่คาด ขณะที่มูลค่าการซื้อขายบางเฉียบ เพราะหลายประเทศในเอเชียหยุดยาวในเทศกาลตรุษจีน เช่น สิงคโปร์ และ ฮ่องกง ที่เป็นศูนย์กลางการเงินที่สำคัญ ปิดทำการในวันที่ 15-16 ก.พ. ขณะที่ตลาดหุ้นสหรัฐปิดทำการ เนื่องในวันประธานาธิปดี